b'\n_START_ARTICLE_\nKatarina Podbev\xc5\xa1ek\n_START_SECTION_\n\xc5\xbdivljenje\n_START_PARAGRAPH_\nObiskovala je gimnazijo in srednjo glasbeno \xc5\xa1olo (oddelek za klavir), leta 1970 je maturirala in imela samostojni diplomski koncert. V \xc5\xa1tudijskem letu 1970/71 se je vpisala na Filozofsko fakulteto v Ljubljani, kjer je \xc5\xa1tudirala slovenski jezik in knji\xc5\xbeevnost ter primerjalno knji\xc5\xbeevnost in literarno teorijo. Isto\xc4\x8dasno je za\xc4\x8dela tudi \xc5\xa1tudij klavirja na Akademiji za glasbo, ki pa ga je po enem letu prekinila. 1974 je diplomirala iz primerjalne knji\xc5\xbeevnosti, 1976 pa iz slavistike. Za podiplomski \xc5\xa1tudij je izbrala zgodovino novej\xc5\xa1e slovenske knji\xc5\xbeevnosti, 1979 je magistrirala z nalogo Menjava izraznih prvin v sodobni slovenski dramatiki. Na Filozofski fakulteti je leta 2005 doktorirala z nalogo Govorna interpretacija literarnih besedil v pedago\xc5\xa1ki in umetni\xc5\xa1ki komunikaciji._NEWLINE_V \xc4\x8dasu \xc5\xa1tudija je na Delavski univerzi vodila te\xc4\x8daje slovenskega jezika za tujce, sodelovala je kot lektorica pri reviji Obrtnik, ob\xc4\x8dasno je lektorirala tudi za Cankarjevo zalo\xc5\xbebo. Ve\xc4\x8d let je bila zunanja sodelavka v kulturni redakciji RTV Ljubljana. 1979 se je redno zaposlila kot profesorica za slovenski jezik in knji\xc5\xbeevnost na Srednji ekonomski \xc5\xa1oli v Ljubljani. Kot lektorica je sodelovala pri dveh celove\xc4\x8dernih filmih, eni TV nadaljevanki ter pri nekaterih predstavah v MGL, Pre\xc5\xa1ernovem gledali\xc5\xa1\xc4\x8du in v \xc5\xa0entjakobskem gledali\xc5\xa1\xc4\x8du. Od leta 1984 dela na Akademiji za gledali\xc5\xa1\xc4\x8de, radio, film in televizijo (AGRFT) kot predavateljica za slovenski jezik in lektorica. 1985 je postala predstojnica katedre za odrski govor in umetni\xc5\xa1ko besedo (danes katedre za govor).\n_START_SECTION_\nDelo\n_START_PARAGRAPH_\nPredmet njenega raziskovanja je predvsem govorjeni jezik v umetnostnem in pedago\xc5\xa1kem procesu, ukvarja pa se tudi z gledali\xc5\xa1ko terminologijo \xe2\x80\x93 kot avtorica in urednica je sodelovala pri pripravi Gledali\xc5\xa1kega terminolo\xc5\xa1kega slovarja na SAZU (2007) (COBISS), lektoriranjem (lektorira predvsem dramska besedila in gledali\xc5\xa1ke liste, o lektoriranju pi\xc5\xa1e v strokovnih razpravah), pripravlja u\xc4\x8dna gradiva (1978 je napisala skripto za nadaljevalni te\xc4\x8daj sloven\xc5\xa1\xc4\x8dine za tujce (COBISS), kasneje pa ve\xc4\x8d na temo umetni\xc5\xa1ke in u\xc4\x8diteljeve interpretacije literarnega besedila). Kot predstojnica katedre za govor AGRFT je organizirala dva simpozija o govorjenem jeziku v umetnosti (2000, 2006), v dveh zbornikih je zbrala in uredila prispevke sodelujo\xc4\x8dih. Pripravlja tudi predavanja za u\xc4\x8ditelje in bodo\xc4\x8de u\xc4\x8ditelje. Leta 1978 je na nate\xc4\x8daju za izvirno slovensko TV igro dobila 3. nagrado.'